***Отговор на въпрос от Александър Мацурев – народен представител от ПГ на ПП ГЕРБ относно прием по подмярка 7.2***

**УВАЖАЕМА ГОСПОЖО ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН МАЦУРЕВ,**

От стартирането на Програмата за развитие на селските райони 2014-2020 г. до настоящия момент поподмярка 7.2 „Инвестиции в създаването, подобряването илиразширяването на всички видове малка по мащаби инфраструктура“ са проведени **3 приема**.

През **2016 г. беше обявен първи прием** за кандидати с бюджет след увеличението му от **439** **млн. евро.**

Вследствие на инцидента в село Хитрино и нанесените материални щети на техническата инфраструктура на неговата територия, в края на 2016 г. беше обявен целеви прием за тази община, с цел подпомагане възстановяването на засегнатата инфраструктура с бюджет на приема в размер на **10** **млн. евро.**

**През 2018 г. се реализира още един прием** по седем процедури за кандидати с остатъчния бюджет по подмярка 7.2 в размер на **100 млн. евро.** Вследствие на текущите резултати от разглеждането на постъпилите проектни предложения по тези процедури, респективно излишъкът и недостигът на средства по всяка една от тях, Управителният орган предприе действия за увеличение на средствата, с цел финансиране на всички проектни предложения, за които е наличен частичен разполагаем бюджет. Предвиденото увеличение е в размер на допълнителни средства от над **11,3** **млн. евро,** с цел финансиране на инвестиции в секторите: улици; детски градини; общински училища и площи за широко обществено ползване.

Вследствие на състоялите се приеми към настоящия момент Държавен фонд „Земеделие“ има сключени договори с кандидати, както следва:

* **По първи прием, вкл. и целевият прием** за общ. Хитрино по подмярка 7.2, са сключени **330** **договора** със стойност на субсидията общо от **429** **млн. евро**;
* През **2018 г**. беше отворен прием по **7** процедури по подмярка 7.2, като към момента е приключила обработката на проектни предложения по **6** от процедурите и са сключени **234** договора с ДФЗ със стойност на субсидията в размер на над **70 млн. евро.** В очакване сме всеки момент да бъдат сключени и договори с останалите **42** одобрени за финансиране проектни предложения със стойност на субсидията в размер на **21,2 млн. евро.**

По състоялите се приеми до момента са одобрени за подпомагане дейности за изграждане, реконструкция и/или рехабилитация на:

* улици и тротоари;
* общински пътища;
* водоснабдителни системи;
* социална инфраструктура;
* обекти, свързани с културния живот *(музеи, читалища)*;
* образователна инфраструктура *(училища и детски градини)*;
* спортна инфраструктура, изграждане/обновяване на площи за широко обществено ползване;
* енергийна ефективност на общински сгради;
* изграждане на закрита спортна инфраструктура в общинските училища */физкултурни салони/*.

По отношение на секторите и дейностите, които се подпомагат по мярка 7.2 и разпределението на бюджета между тях, обобщената справка за одобрени проектни предложения e:

* За пътища има 70 бр. сключени договора за общо одобрени разходи 350 045 431 лева. Това на практика е мярката с най-голям бюджет;
* За водопроводи с 50 сключени договора на общо одобрени разходи 249 088 388 лева;
* За улици 168 броя договори на 224 135 614 лева;
* За училища 53 броя с договорена обща стойност 63 890 326 лева.

Детски градини с 40 броя договори за 39 297 520 лева.

Следват инвестициите в културна инфраструктура с 65 сключени договори на обща стойност 20 762 966 лева.Специалният прием за община Хитрино с 13 броя договори с 17 056 737 лева.Социалните дейности 7 броя договори за 19 029 942 лева.

Спортни площадки 100 броя договори на обща стойност 9 328 625 лева.

Физкултурните салони и училища с 11 броя договори 5 173 982 лева.

Площи с обществено значение с 29 броя договори 19 757 073 лева.

Общият брой сключени договори са 606. Само по една процедура остават за сключване 42 договора за енергийната ефективност. Съгласно анализа на прилагането на мярката към края на май по тази мярка 7.2 ще разполагаме вероятно с остатъчен бюджет малко над 12 млн. евро. Ще бъде направен анализ за това къде да бъде прехвърлен този бюджет, в коя от процедурите, така че да бъдат удовлетворени възможно най-много бенефициенти и най-много граждани да могат да се възползват от тези интервенции.

**БЛАГОДАРЯ ЗА ВНИМАНИЕТО!**